এই ঘটনায় ভারতের উত্তর রেলের জনসংযোগ বিভাগ থেকে জানানো হয়, শুক্রবার সন্ধ্যা ছয়টা নাগাদ দুর্ঘটনাটি ঘটে পাঞ্জাবের অমৃতসর এবং মানেওয়ালার মাঝে ২৭ নম্বর রেল গেটের সামনে। একটি দ্রুত গতির ট্রেন চলে যায় ভিড়ের উপর দিয়ে। স্থানীয় বাসিন্দারা জানান, ট্রেনটির গতি এতোটাই বেশি ছিল যে, অনেকের দেহ রেললাইন থেকে প্রায় ৫০ মিটার দূরে গিয়ে ছিটকে পড়ে ট্রেনের ধাক্কায়। প্রাথমিকভাবে জানা যায়, ঘটনাস্থলেই মৃত্যু হয়েছে ৫০ জনের। আশঙ্কাজনক অবস্থায় আহতদের নিয়ে যাওয়া হয়েছে অমৃতসর সিভিল হাসপাতাল এবং গুরু নানক মেডিকেল কলেজ হাসপাতালে। মৃতের সংখ্যা ক্রমশ বাড়ছে। দুর্ঘটনার পরেই স্থানীয়রা টর্চ ও মোবাইলের আলো জ্বেলে শুরু করে উদ্ধার কাজ। পরে উদ্ধারকারী টিম এসে উদ্ধারের কাজে হাত লাগায়। দুর্ঘটনাস্থলে পৌছে যায় পাঞ্জাব পুলিশ এবং ইন্দো-তিব্বতীয় বর্ডার পুলিশ ফোর্স।